**Spørgsmål 2**

**Strategi og Økonomi**

Med udgangspunkt i artiklen i bilag 1 og talberegningerne i bilag 2 herunder lærebogens teori, skal du besvare nedenstående spørgsmål.

1. Redegør kort for nogle af de udfordringer virksomheden Elgiganten A/S har oplevet i regnskabsåret 2022/23 ved at inddrage avisartiklen i bilag 1.
2. Analyser udviklingen i Elgiganten A/S’ økonomi i perioden 2019/20 – 2022/23 ved inddragelse af både bilag 1 samt de oplistede nøgletal og indekstal i bilag 2.
3. Diskuter hvordan fremtiden ser ud for Elgiganten A/S og hvad virksomheden kan forbedre de økonomiske resultater. Overvej i den forbindelse mulige eksterne udfordringer.
4. Perspektiver den trukne opgave til det gennemførte EØ-projekt omkring iværksætteri

Du forventes at præsentere din besvarelse af spørgsmål 1-3 på 8-10 minutter. Herefter foregår eksaminationen som en dialog, hvor vi først drøfter spørgsmålene 1-3 og i de sidste 5-7 minutter drøfter vi spørgsmål 4.

Vedhæftede bilag:

Bilag 1: ”Overskuddet i Elgiganten dykker med 67 procent”, Børsen 31. oktober 2023

## Bilag 2: Udvalgte nøgletal og indekstal for perioden 2019/20 – 2022/23 for Elgiganten A/S

**Bilag 1 Avisartikel**

**Overskuddet i Elgiganten dykker med 67 procent**

 31. oktober 2023 Børsen Sektion 1 Side 2 Peter Høyer ... 683 ord Id: e9f1a86d

Elgigantens topchef er tilfreds med, at koncernen - til trods for et problematisk år - har tjent penge. Overskuddet blev småt i Elgiganten, efter et 2022/ 23 hvor koncernen var ramt af, hvad direktør Peder Stedal kalder den perfekte storm. Virksomheden måtte sande, at 709 mio. kr. af salget var blevet barberet væk sammenlignet med året forinden. Omsætningen landede dermed på knap 6,4 mia. kr.

" Da vi kiggede ind i året, var det med en forventning om, at vi blev ramt af blandt andet den høje inflation og faldende forbrug.

I det store hele flugter vores resultater med det, vi havde forventet. Selvfølgelig er resultatet ikke på det niveau, vi normalt håber på, men vi skal være glade og tilfredse over, at vi alligevel tjener penge.

Jeg synes, vi har fået det optimale ud af bundlinjen under de givne omstændigheder," siger Peder Stedal, adm. direktør i Elgiganten. Både driftsresultatet, EBIT (=Overskud før renter og skat), og overskuddet efter skat havnede på det laveste siden 2008/ 09.

Overskuddet dykkede med 67 pct. sammenlignet med året forinden, og overskuddet endte på 34,2 mio. kr.

Peder Stedal vurderer, at markedet for elektronik i regnskabsåret er faldet med omkring 10 pct., hvilket svarer til koncernens tilbagegang i omsætningen. Den perfekte storm, som Peder Stedal beskriver, består af, at året rummede heftigt stigende omkostninger og høj inflation. Krigen i Ukraine og stigende renter medførte en lav forbrugertillid og kunder, der i langt højere grad holdt på pengene. Dertil kom koncernen ud af to rekordår under coronakrisen, hvor forbrugerne i høj grad købte elektronik til hjemmet.

Ifølge Peder Stedal mærker koncernen nu effekten af, at mange kunder i coronaårene har købt f.eks. tv og hvidevarer, som de naturligvis ikke står og mangler nu.

**Svære udsigter**

Direktøren erkender, at selskabet i bagklogskabens lys kunne have købt færre varer ind til sidste års julehandel. Salget endte nemlig ikke på det niveau, som koncernen havde håbet, og derfor måtte firmaet efterfølgende sænke priser på varer for at få solgt ud af mængderne.

For at redde bundlinjen og sikre sit overskud har Elgiganten skåret til i koncernen det seneste år. Peder Stedal fortæller, at der er blevet nedlagt omkring 15 stillinger i administrationen - hvilket svarer til 12 pct. af de ansatte på hovedkontoret i København. I varehusene er der blevet reduceret i arbejdstiden for deltidsansatte, og når der har været opsigelser, er stillinger ikke blevet genbesat. Firmaet har nu omkring 2300 ansatte, hvor det i starten af året havde omkring 2500 ansatte.

Da der fortsat er store usikkerheder i markedet, forventer Peder Stedal ikke, at der i regnskabsåret 2023/ 24 vil ske markante forbedringer af resultaterne. Han vurderer dog ikke umiddelbart, at der skal skæres yderligere til i koncernen.

" Tiden må vise, om vi får en opblødning i markedet i 2024. Det hænger meget sammen med rente-og inflationsniveauet. Vi forventer dog, at markedet vil fortsætte med at falde, så kan vi i 2023/ 24 lande på niveau med 2022/ 23, vil det være godt nok. I de her usikre tider må vi hellere være lidt konservative og blive positivt overraskede end omvendt," siger Peder Stedal.

**Mætning af varehuse**

Elgiganten udnyttede sine rekordår under coronakrisen og investerede i yderligere varehuse i Danmark. Koncernen har nu 45 varehuse fordelt over landet, og ifølge Peder Stedal er de næste syv forretninger planlagt. Når butikkerne står klar senest inden udgangen af 2025, er firmaet også ved at have nået sit mætningspunkt i Danmark, siger direktøren.

" Vi nærmer os det antal, vi mener, er det rigtige på langt sigt. Så vil der være ombygninger, opgraderinger og lokationer, der kan flyttes efterfølgende.

På den måde bliver vi ved med at investere og mener, vi kan fortsætte med at tage markedsandele," siger Peder Stedal.

" Jeg synes, vi har fået det optimale ud af bundlinjen" Peder Stedal, adm. direktør, Elgiganten.

|  |
| --- |
| **Bilag 2 Udvalgte nøgletal samt indekstal for Elgiganten A/S for perioden** **2019/20-2022/23** |

|  |  |  |
| --- | --- | --- |
| **Hovedtal for Elgiganten A/S for 2019/20-2022/23 opgjort i kr 1000** |  |  |
|  |  |  |  |  |  |
|  |  | **2022/23** | **2021/22** | **2020/21** | **2019/20** |
| Omsætning |  | 6.368.509 | 7.077.254 | 7.128.470 | 6.353.674 |
| Vareforbrug |  | 5.219.400 | 5.861.118 | 5.982.443 | 5.238.678 |
| **Bruttoresultat** |  | **1.149.109** | **1.216.136** | **1.146.027** | **1.114.996** |
| Andre eksterne omkostninger |  | 456.617 | 442.090 | 397.144 | 399.188 |
| Personaleomkostninger |  | 599.616 | 599.844 | 573.442 | 551.232 |
| Afskrivninger |  | 46.131 | 41.410 | 44.121 | 44.667 |
| **Resultat af primære resultat** |  | **46.745** | **132.792** | **131.320** | **119.909** |
| Finansielle indtægter |  | 1.512 | 409 | 387 | 451 |
| Finansielle omkostninger |  | 4.821 | 1.774 | 1.909 | 2.064 |
| **Resultat før skat** |  | **43.436** | **131.427** | **129.798** | **118.296** |
| Skatter |  | 9.280 | 28.044 | 28.514 | 26.588 |
| **Årets resultat** |  | **34.156** | **103.383** | **101.284** | **91.708** |
|  |  |  |  |  |  |
|  |  |  |  |  |  |
|  |  |  |  |  |  |
| **Udvalgte nøgletal for Elgiganten A/S** |  | **2022/23** | **2021/22** | **2020/21** | **2019/20** |
| Bruttoresultat i procent (Bruttoavance i procent) | 18,0% | 17,2% | 16,1% | 17,5% |
| Overskudsgrad i procent (OG) |  | 0,7% | 1,9% | 1,8% | 1,9% |
| Aktivernes omsætningshastighed (AOH) | 5,9 | 5,9 | 4,8 | 4,9 |
|  |  |   |   |   |   |
|  |  |  |  |  |  |
| **Indekstal (basisår 2019/20)** |  | **2022/23** | **2021/22** | **2020/21** | **2019/20** |
| Omsætning |  | 100 | 111 | 112 | 100 |
| Vareforbrug |  | 100 | 112 | 114 | 100 |
| Andre eksterne omkostninger |  | 114 | 111 | 99 | 100 |
| Personaleomkostninger |  | 109 | 109 | 104 | 100 |
|  |  |   |   |   |   |
|  |  |  |  |  |  |